Lomakouhero

Lomakouhero oli Keski-Suomen Karstulassa, Pääjärveen kuuluvan Riuttasalmen rannalla sijainnut matkailu- ja viihdekeskus. Sen perusti kestävyysjuoksija Martti Vainio vuonna 1981. Lomakouheron palvelutarjontaan kuului muun muassa asuntovaunualue, mökkejä ja ravintola sekä vuonna 1992 rakennettu tanssilava Martinhovi. Keskus oli 1990-luvulla suosittu etenkin tanssipaikkana.

Martti Vainio myi Lomakouheron vuonna 1999, jolloin yrityksen enemmistöomistajaksi tuli pääomasijoitusrahasto Matkailunkehitys Nordia Oy. Viimeisinä vuosinaan tappiota tehnyt yritys haettiin konkurssiin huhtikuussa 2008. Tämän jälkeen Lomakouheron rakennukset olivat pääosin varastokäytössä. Suurin osa rakennuksista purettiin loppuvuonna 2019, mutta tanssilavana toiminut Martinhovi siirrettiin Lakeaharjun hiihtokeskukseen Vimpeliin.

Lähteet

Karstulan rakennukset ja rakennelmat
Tanssilavat
Vapaa-ajankeskukset
Suomen entiset rakennukset ja rakennelmat